आइए जानें बांबे नैचुरल हिस्ट्री सोसाइटी के बारे में.. डॉ. प्रशांत आर्य आपको तो पता ही ह...
आइए जानें बांबे नैचुरल हिस्ट्री सोसाइटी के बारे में..
डॉ. प्रशांत आर्य
आपको तो पता ही होगा कि आज आधुनिक विकास के नाम पर हम मनुष्य स्वयं अपने पर्यावरण को नष्ट करते जा रहे हैं। इसके कारण पेड़-पौधे और जंतुओं की जातियां तेजी से लुप्त हो रही हैं और ग्लोबल वार्मिंग के संकट से भी हम घिरते जा रहे हैं। हमारी पृथ्वी की प्रकृति, पेड़-पौधे और जंतुओं को बचाने के लिए देश-विदेश की अनेक संस्थाएं लगातार काम कर रही हैं। इन्हीं में से एक भारतीय संस्था का नाम है- 'बांबे नैचुरल हिस्ट्री सोसाइटी' (Bombay Natural History Society) जो अपने संक्षिप्त नाम 'बीएनएचएस' (BNHS) के नाम से मशहूर है। यह संस्था मुंबई में स्थित है।
बीएनएचएस की स्थापना भारत की आजादी से पहले 15 सितम्बर 1883 में की गई थी। प्राकृतिक विरासत का संरक्षण करना, जीवों और प्रकृति से जुड़े शोध और बच्चों एवं युवाओं में अपने आस-पास के पर्यावरण को लेकर जागरूकता फैलाना बीएनएचएस के मुख्य कार्य हैं। बीएनएचएस के हजारों सदस्य दुनिया के 25 देशों में फैले हुए हैं और यह भारतीय उपमहाद्वीप की सबसे बड़ी गैर सरकारी संस्था भी है।
बीएनएचएस के संग्रहालय और पुस्तकालयः
बीएनएचएस का अपना एक जीव संग्रहालय भी है जिसमें पक्षियों के तीस हजार, स्तनधारियों के बीस हजार, सरीसृप व उभयचरों के आठ हजार और कीटों के पचास हजार नमूने सजीव के समान संग्रह करके रखे गए हैं। इस संग्रहालय में जीवों की अनेक ऐसी जातियां संभाल कर रखी गई हैं जो आज धरती से लुप्त हो चुकी हैं।
बीएनएचएस के पास अपना एक बहुत विशाल पुस्तकालय भी है जिसमें पर्यावरण, वन्य जीवों और जीव संरक्षण के मुद्दों पर दुनिया भर की करीब 32000 दुर्लभ पुस्तकें रखी हुई हैं। अगर आपको मुंबई जाने का मौका मिले तो चर्चगेट के पास डॉ. सालिम अली चौक स्थित बांबे नैचुरल हिस्ट्री सोसाइटी के संग्रहालय और पुस्तकालय को अवश्य देखने जाएं।
बच्चो के लिए प्रकृति शिक्षा के केन्द्रः
बच्चों और युवाओं को प्रकृति शिक्षा देना बीएनएचएस का एक मुख्य उद्देश्य है। बीएनएचएस ने अपने इस उद्देश्य को पूरा करने के लिए देश में दो संरक्षण शिक्षा केन्द्रों (कन्जर्वेशन एजुकेशन सेंटर) की स्थापना किया है। इनमें से पहला केंद्र गोरेगांव (पूर्व) मुंबई और दूसरा दिल्ली के निकट असोला भट्टी में स्थित है।